محمد ساجد قاسمی

محمد ساجد قاسمی (پیدائش: 14 ستمبر 1972ء) بھارت سے تعلق رکھنے والے ایک عالم دین، مصنف، مترجم اور دار العلوم دیوبند کے استاذِ تفسیر و ادب ہیں۔ انھوں نے عربی اور اردو میں اسلامیات، تاریخ اور صحافت پر وسیع پیمانے پر لکھا ہے۔ وہ کئی کتابوں کے مصنف اور مترجم ہیں اور علمی و دینی مجلات میں ان کے مضامین شائع ہوتے رہے ہیں۔

 ابتدائی و تعلیمی زندگی 
محمد ساجد قاسمی 5 شعبان 1392ھ مطابق 14 ستمبر 1972ء کو ضلع ہردوئی، اتر پردیش، بھارت کے قصبے عمرسیندا میں پیدا ہوئے۔ انھوں نے ابتدائی تعلیم اپنے آبائی علاقے کے مدرسہ محمودیہ میں حاصل کی، بعد ازاں مدرسہ کاشف العلوم پیہانی میں فارسی کی تعلیم حاصل کی۔ اس کے بعد وہ جامع العلوم کانپور میں داخل ہوئے، جہاں چار سال تک زیر تعلیم رہے۔

1990ء کے اوائل میں، انھوں نے دار العلوم دیوبند میں داخلہ لیا اور 1416ھ مطابق 1995ء میں وہاں سے سندِ فضیلت حاصل کی۔ اس کے بعد انھوں نے وہیں سے افتا بھی کیا۔

دینی تعلیم کے ساتھ ساتھ عصری علوم کی طرف بھی متوجہ رہے۔ مولانا آزاد نیشنل اردو یونیورسٹی، حیدرآباد سے اردو زبان و ادب میں ایم اے، صحافت و ابلاغ عامہ میں ڈپلوما اور انگریزی زبان میں ایک سند حاصل کی۔

 عملی زندگی 
تعلیم مکمل کرنے کے بعد، انھوں نے تدریسی زندگی کا آغاز جامعۃ القرآن و السنہ، بجنور سے کیا، بعد ازاں وہ مدرسہ شاہی، مراد آباد میں تدریس سے وابستہ رہے۔ 1422ھ مطابق 2002ء میں، انھوں نے دار العلوم دیوبند میں شمولیت اختیار کی، جہاں وہ اب بھی عربی ادب اور علومِ اسلامیہ کی تدریس انجام دے رہے ہیں۔ 1441ھ (2020ء) میں، درجۂ عُلیا کے استاذ کی حیثیت سے ان کی ترقی ہوئی۔

تدریس کے علاوہ، انھوں نے اسلامی تحقیق، تصنیف و تالیف اور ترجمہ نگاری میں بھی خدمات انجام دی ہیں۔ عربی اور اردو میں مہارت کے باعث، وہ علمی و تحقیقی کاموں اور اسلامی صحافت میں سرگرم رہے ہیں۔ ان کے تحقیقی مقالات و مضامین علمی و دینی مجلات میں شائع ہوتے رہے ہیں اور انھوں نے اسلامی موضوعات پر دائرۃ المعارف کی ترتیب و تدوین میں بھی حصہ لیا ہے۔

1441ھ (2019ء) سے، وہ سہ ماہی عربی مجلہ النہضۃ الأدبیہ کے مدیر اعلیٰ کی حیثیت سے خدمات انجام دے رہے ہیں، جو دار العلوم دیوبند کے النادي الأدبي سے شائع ہوتا ہے۔

 قلمی زندگی 
ساجد قاسمی اسلامی علوم، عربی زبان اور تاریخ پر تحقیق و تصنیف میں مصروف رہتے ہیں۔ وہ عربی اور اردو میں کئی کتب، تحقیقی مقالات اور صحافتی مضامین تحریر کر چکے ہیں۔ ان کے مضامین الداعی، الرائد، الثقافة (کیرالہ)، ماہنامہ دار العلوم، ندائے شاہی (مراد آباد)، ترجمان دار العلوم جدید (دہلی) اور دیگر علمی و دینی جرائد میں شائع ہو چکے ہیں۔

مدرسہ شاہی میں تدریسی خدمات کے دوران، وہ عربی ماہنامہ الثقافة الإسلامیة کے مدیر بھی رہے۔ ان کی تحریریں اسلامی عقائد، تاریخ اور عصری موضوعات کا احاطہ کرتی ہیں۔

 تصانیف 
ان کی تصانیف درج ذیل ہیں:
 القراءۃ العربیہ (چار جلدوں میں) – عبد القدوس قاسمی نیرانوی کے ساتھ مشترکہ تصنیف، جو عربی زبان سیکھنے والوں کے لیے مرتب کی گئی ہے۔
 تضحیات السلف في سبيل تحصيل العلم – علمائے سلف کی علمی جدوجہد اور قربانیوں پر ایک تحقیق۔
 تيسير الإنشاء (تین حصوں میں) – عربی زبان میں تحریری مہارت کے لیے ایک درسی کتاب۔
 مسيرة دار العلوم ديوبند عبر مئة وخمسين عامًا (دو جلدوں میں) – دار العلوم دیوبند کی ڈیڑھ صدی پر محیط علمی و اصلاحی خدمات پر مبنی تحقیق۔

 تراجم 
انھوں نے کئی کتبِ اکابر کا اردو اور عربی میں ترجمہ کیا ہے، جن میں اسلامی عقائد، تاریخ اور علمی مباحث شامل ہیں۔ ان میں سے کئی تراجم پہلے الداعی میں قسط وار شائع ہوئے، بعد ازاں کتابی شکل میں منظر عام پر آئے۔

ان کے تراجم درج ذیل ہیں:

اردو سے عربی
 حجۃ الإسلام – محمد قاسم نانوتوی
 ردود على اعتراضات موجهة إلى الإسلام – نانوتوی
 العقيدة الإسلامية: شبهات وردود – نانوتوی
 محاورات في الدين – نانوتوی
 الصحابة، ماذا ينبغي أن نعتقد عنهم – حسین احمد مدنی
 موقف علي من الخلفاء الثلاثة – عبد الشکور لکھنوی

عربی سے اردو
 الإسلام في نظر أعلام الغرب – حسین عبد اللہ باسلامہ
 الهدية السنية في ذكر المدرسة الديوبندية – ذوالفقار علی دیوبندی

 حوالہ جات 

زمرہ:1972ء کی پیدائشیں
زمرہ:بقید حیات شخصیات
زمرہ:بھارت کے اردو مصنفین
زمرہ:بھارت کے سنی علما
زمرہ:بھارتی مرد مصنفین
زمرہ:دار العلوم دیوبند کا تدریسی عملہ
زمرہ:دار العلوم دیوبند کے فضلا
زمرہ:دیوبندی شخصیات
زمرہ:ضلع ہردوئی کی شخصیات
زمرہ:مولانا آزاد نیشنل اردو یونیورسٹی، حیدرآباد کے فضلا